

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKI NAČELNIK**

**KLASA: 112-01/25-01/1**

**URBROJ: 2198-31-01-25-2**

**Gračac, 16. srpnja 2025. godine**

Na temelju članka 17. i 19. stavka 2. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18., 96/18. 112/19. i 17/25.– dalje u tekstu ZSN), općinski načelnik Općine Gračac raspisuje i objavljuje

**JAVNI NATJEČAJ**

**za imenovanje pročelnika Jedinstvenog upravnog odjela Općine Gračac,** kategorija: I, potkategorija: glavni rukovoditelj, rang: 1, radno mjesto broj 1. iz Pravilnika o unutarnjem redu Jedinstvenog upravnog odjela Općine Gračac („Službeni glasnik Općine Gračac“ 8/21, 5/23)- dalje: Pravilnik o unutarnjem redu),1 izvršitelj/izvršiteljica na neodređeno vrijeme, uz obvezni probni rad u trajanju od 3 mjeseca.

Osim općih uvjeta za prijam u službu propisanih u čl. 12. ZSN-a (punoljetnost, hrvatsko državljanstvo, zdravstvena sposobnost za obavljanje poslova radnog mjesta na koje se prima), osoba mora ispunjavati i sljedeće posebne uvjete utvrđene Pravilnikom o unutarnjem redu:

1. sveučilišni diplomski studij ili sveučilišni integrirani prijediplomski i diplomski studij ili

 stručni diplomski studij pravne struke

2. najmanje jedna godina radnog iskustva na odgovarajućim poslovima

3. položen državni ispit (II. razine)

4. organizacijske sposobnosti i komunikacijske vještine potrebne za uspješno

 upravljanje upravnim tijelom

5. poznavanje rada na računalu

Iznimno, na radno mjesto pročelnika Jedinstvenog upravnog odjela u skladu s odredbama čl. 24. st. 2-4. Uredbe o klasifikaciji radnih mjesta u lokalnoj i područnoj (regionalnoj) samoupravi ("Narodne novine" broj 74/10., 125/14. i 48/23.- dalje: u tekstu Uredba o klasifikaciji) može biti imenovana osoba koja je završila sveučilišni prijediplomski studij ili stručni prijediplomski studij koja ima najmanje pet godina radnog iskustva na odgovarajućim poslovima i ispunjava ostale uvjete za imenovanje, ako se na javni natječaj ne javi osoba koja ispunjava propisani uvjet stupnja obrazovanja.

Osobe koje su po ranijim propisima stekle visoku stručnu spremu mogu biti raspoređene na radna mjesta za koja je kao uvjet utvrđen završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij, a osobe koje su po ranijim propisima stekle višu stručnu spremu mogu biti raspoređene na radna mjesta za koja je kao uvjet utvrđen završen sveučilišni prijediplomski studij ili stručni prijediplomski studij.

Radno iskustvo na odgovarajućim poslovima je radno iskustvo ostvareno u službi u upravnim tijelima jedinica lokalne ili područne (regionalne) samouprave, u državnoj ili javnoj službi, u radnom odnosu kod privatnog poslodavca, samostalno obavljanje profesionalne djelatnosti u skladu s posebnim propisima ili obavljanje poslova u međunarodnim organizacijama ostvareno na poslovima odgovarajuće razine obrazovanja i struke koja se traži u ovom natječaju.

Osoba koja ispunjava ostale uvjete, a nema položen državni ispit II. razine, može se primiti i rasporediti u službu na radno mjesto uz obvezu njegova polaganja u roku od jedne godine od dana početka rada u službi utvrđenog rješenjem o rasporedu na radno mjesto.

U službu ne može biti primljena osoba za čiji prijam postoje zapreke navedene u člancima 15. i 16. ZSN-a.

Sukladno članku 13. Zakona o ravnopravnosti spolova („Narodne novine” broj 82/08., 125/11., 20/12., 138/12. i 69/17.) na javni natječaj se mogu javiti osobe obaju spolova. Riječi i pojmovni skupovi u ovom natječaju koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Osobe koje prema posebnim propisima ostvaruju pravo prednosti pri zapošljavanju imaju prednost u odnosu na ostale osobe samo pod jednakim uvjetima te se moraju u prijavi na javni natječaj pozvati na to pravo. Osoba koja se u prijavi pozove na to pravo obvezna je priložiti odgovarajuće isprave kao dokaz o statusu te druge dokaze sukladno posebnom zakonu kojim je određeno to pravo. U Jedinstvenom upravnom odjelu Općine Gračac nije ostvarena odgovarajuća zastupljenost pripadnika srpske nacionalne manjine sukladno Ustavnom zakonu o pravima nacionalnih manjina, a pripadnici ove nacionalne manjine koji to žele ostvariti kao prednost pod jednakim uvjetima dužni su se u prijavi na natječaj pozvati na to pravo i navesti da pripadaju ovoj nacionalnoj manjini, bez obveze dostavljanja dokaza o nacionalnoj pripadnosti.

Pod jednakim uvjetima podrazumijeva se da, ako na kraju provedenog pisanog testiranja kandidata i provedenog intervjua s njima, od kandidata koji su po rang-listi ostvarili najveći i isti broj ukupnih bodova, prednost pri zapošljavanju imaju oni kandidati koji su se u svojoj prijavi pozvali na to pravo i dokazali ga priloženim dokazima (osim kod pozivanja na prednost pripadnika srpske nacionalne manjine koji nisu obvezni dostavljati dokaze o nacionalnoj pripadnosti).

Osoba koja se pozvala na pravo prednosti na temelju Zakona o hrvatskim braniteljima iz Domovinskog rata i članovima njihovih obitelji („Narodne novine“ broj 121/17., 98/19., 84/21. i 156/23.) dužna je, osim dokaza o ispunjavanju traženih uvjeta natječaja, dostaviti sve dokaze iz članka 103. citiranog Zakona.

Dokazi potrebni za ostvarivanje prava prednosti pri zapošljavanju objavljeni su na internetskoj stranici Ministarstva hrvatskih branitelja Republike Hrvatske <https://branitelji.gov.hr/zaposljavanje-843/843>.

Osoba koja se pozvala na pravo prednosti pri zapošljavanju na temelju Zakona o civilnim stradalnicima iz Domovinskog rata („Narodne novine“ broj 84/21.) dužna je, osim dokaza o ispunjavanju traženih uvjeta natječaja, dostaviti sve dokaze iz članka 49. Zakona o civilnim stradalnicima iz Domovinskog rata.

Dokazi potrebni za ostvarivanje prava prednosti pri zapošljavanju objavljeni su na internetskoj stranici Ministarstva hrvatskih branitelja Republike Hrvatske <https://branitelji.gov.hr/zaposljavanje-u-drzavnoj-sluzbi/843> .

Osoba koja se poziva na pravo prednosti pri zapošljavanju u skladu s člankom 48.f. Zakona o zaštiti vojnih i civilnih invalida rata („Narodne novine“ broj 33/92, 77/92, 27/93, 58/93, 2/94, 76/94, 108/95, 108/96, 82/01, 103/03, 148/13 i 98/19), uz prijavu na natječaj dužna je, osim dokaza o ispunjavanju traženih uvjeta, priložiti i rješenje ili potvrdu o priznatom pravu.

Osoba koja se pozvala na pravo prednosti pri zapošljavanju na temelju Zakona o profesionalnoj rehabilitaciji i zapošljavanju osoba s invaliditetom („Narodne novine“ broj 157/13, 152/14, 39/18, 32/20) dužna je, osim dokaza o ispunjavanju traženih uvjeta natječaja, dostaviti i dokaz o invaliditetu, s tim da se pod tim dokazom smatraju javne isprave o invaliditetu na temelju kojih se osoba može upisati u očevidnik osoba s invaliditetom iz članka 13. toga Zakona.

Kandidati su dužni podnijeti pisanu prijavu na natječaj. Prijavu su dužni vlastoručno potpisati. U pisanoj prijavi na javni natječaj navode se podaci podnositelja prijave (ime i prezime, OIB, adresa prebivališta, broj telefona, adresa elektroničke pošte- isključivo za potrebe postupka) i naziv radnog mjesta za koje se prijavljuje.

Uz prijavu na javni natječaj obavezno je priložiti sljedeće priloge:

1. životopis

2. diplomu kojom se dokazuje traženi stupanj obrazovanja

3. dokaz o hrvatskom državljanstvu (preslik važeće osobne iskaznice, putovnice, vojne iskaznice ili domovnice)

4. dokaz o ukupnom radnom stažu:

– e-radna knjižica (elektronički zapis) ili potvrda o podacima evidentiranim u bazu podataka Hrvatskog zavoda za mirovinsko osiguranje koji sadrže podatke o poslodavcu, osnovi osiguranja, početku i prestanku osiguranja, radnom vremenu, stvarnoj i potrebnoj stručnoj spremi i trajanju staža osiguranja, a koji ne smije biti stariji od dana objave javnog natječaja

5. dokaz o radnom iskustvu ostvarenom na odgovarajućim poslovima, ostvarenom na poslovima odgovarajuće razine obrazovanja i struke koja se traži u ovom natječaju u trajanju od najmanje jedne godine, odnosno koliko se traži ovim natječajem, a koje je evidentirano u e– radnoj knjižici (elektroničkom zapisu) ili potvrdi iz točke 4., i to: ugovor o radu ili ugovor o stručnom osposobljavanju bez zasnivanja radnog odnosa, i/ili rješenje o rasporedu, i/ili potvrdi poslodavca o vrsti poslova koje je radnik obavljao i trajanju radnog odnosa iz kojih se može utvrditi činjenica o traženom radnom iskustvu na odgovarajućim poslovima u određenom trajanju

6. dokaz o položenom državnom ispitu II. razine, ako ga je položio

7. dokaz o poznavanju rada na osobnom ra­ču­nalu (preslik potvrde o položenom tečaju informatike, preslik svjedodžbe ili indeksa ili prijepisa ocjena ako je polagao predmet informatiku, ili potpisana izjava o poznavanju rada na osobnom računalu).

Prethodno navedene isprave prilažu se u neovjerenom presliku.

Izabrani kandidat bit će pozvan da u primjernom roku, a prije donošenja rješenja o imenovanju, dostavi uvjerenje nadležnog suda da se protiv njega ne vodi kazneni postupak i uvjerenje o zdravstvenoj sposobnosti za obavljanje poslova radnog mjesta te da dostavi na uvid izvornike dokaza o ispunjavanju formalnih uvjeta iz javnog natječaja, čije su preslike priložene uz prijavu na javni natječaj, uz upozorenje da se nedostavljanje traženih isprava smatra odustankom od prijma u službu. Nakon izbora kandidata, a prije donošenja rješenja o imenovanju po službenoj dužnosti provjerit će se postoji li zapreka za prijam u službu zbog pravomoćne osuđivanosti izabranog kandidata za kazneno djelo iz članka 15. i zapreke iz članka 16. ZSN-a. Osoba koja ne podnese pravodobnu i urednu prijavu ili ne ispunjava formalne uvjete iz javnog natječaja ne smatra se kandidatom prijavljenim na javni natječaj i njegova prijava neće biti razmatrana te će mu o tome biti dostavljena pisana obavijest. Urednom prijavom smatra se prijava koja sadrži sve podatke i priloge navedene u javnom natječaju.

Za osobe koje zadovoljavaju formalne uvjete iz javnog natječaja i stekle su status kandidata prijavljenog na javni natječaj bit će provedena prethodna provjera znanja i sposobnosti pisanim testiranjem i intervjuom. Ako kandidat ne pristupi prethodnoj provjeri znanja i sposobnosti, smatrat će se da je povukao prijavu na javni natječaj.

Na mrežnoj stranici Općine Gračac [www.gracac.hr](http://www.gracac.hr) (Dokumenti: „Javni pozivi, nabave i natječaji“ pod „Zaposlenje“ <https://gracac.hr/dokumenti.asp?id=8&n=6&g=1&r=1>) naveden je opis poslova, podaci o plaći radnog mjesta koje se popunjava, kao i podaci o prethodnoj provjeri znanja i sposobnosti kandidata te pravni i drugi izvori za pripremanje kandidata za provjeru. Na navedenoj mrežnoj stranici na istom mjestu bit će objavljen poziv s vremenom održavanja provjere znanja i sposobnosti kandidata, najmanje 5 dana prije održavanja. Općinski načelnik dužan je donijeti rješenje o imenovanju pročelnika najkasnije u roku od 60 dana od isteka roka za podnošenje prijava na javni natječaj ili u tom roku donijeti odluku o poništenju javnog natječaja. Rješenje o imenovanju pročelnika dostavlja se javnom objavom na mrežnoj stranici [www.gracac.hr](http://www.gracac.hr). Dostava rješenja svim kandidatima smatra se obavljenom istekom osmog dana od dana javne objave rješenja na navedenoj mrežnoj stranici.

Pisane prijave na natječaj, s dokazima o ispunjavanju uvjeta, podnose se u zatvorenim omotnicama u roku od 8 dana od objave natječaja u „Narodnim novinama“, na adresu: Općina Gračac, Park sv. Jurja 1, 23440 Gračac, s naznakom: „Prijava na javni natječaj za imenovanje pročelnika Jedinstvenog upravnog odjela Općine Gračac– ne otvaraj!“. Prijava je zaprimljena u roku ako je prije isteka roka zaprimljena u pisarnici Općine Gračac, Park sv. Jurja 1, 23440 Gračac, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

 **OPĆINSKI NAČELNIK**

**Goran Đekić, v. r.**

*Natječaj je objavljen u „Narodnim novinama“, broj 105 od 23. srpnja 2025. godine*